Proteas wéér teen toue teen Indië | Netwerk24
Deur Altus Momberg 20 Oktober 2019 13:07
Rohit Sharma vier die eerste dubbele honderdtal van sy toetsloopbaan. Hy het Sondag 212 teen Suid-Afrika in Ranchi gemoker.Foto: AP
Suid-Afrika het gesteier op 9/2 toe swak lig sake vroeg beëindig het op dag twee in Ranchi. Dit was in antwoord op Indië se beurt wat op 497/7 gesluit verklaar is.
Dit was nogmaals ’n dag in dié toetsreeks wat die huidige gaping tussen dié twee spanne uitgelig het. Ja, Indië was effe gelukkig met die toestande dat die Proteas se aanvangskolwers in swak lig moes begin het. Maar dit is steeds geen verskoning vir die lustelose boulvertoning nie.
Die tuisspan het die dag op 224/3 begin. Rohit Sharma en Ajinkya Rahane (115 van 192 balle; 17x4, 1x6) het Sondagoggend ’n verdere 81 lopies aangeteken om hul vennootskap na 267 lopies van 361 balle te neem.
Sharma (212 van 255 balle; 28x4, 6x6) het die eerste dubbele honderdtal van sy toetsloopbaan aangeteken. Dit was sy derde honderdtal in die reeks nadat hy twee in die eerste toets gemoker het.
Hy het ál die boulers gestraf, maar veral die wegbreekbouler Dane Piedt sal nog lank nagmerries oor sy breë kolf kry.
En waar die Proteas se naatboulers dag 1 van die toets goed begin het, was daar bitter min om oor huis toe te skryf oor dié vertoning Sondag. Die naatboulers het nie juis hulp van die blad of deur die lug gekry nie. Die draaiers is weer geteiken en Indië het sonder enige probleme teen vier lopies per boulbeurt gekolf.
Daar was ’n effe van ’n verbetering ná die middagete met die verlies van Rohit en Rahane se paaltjies. Beide draaibalboulers, George Linde en Dane Piedt, het met meer beheer geboul en hulle het dit reggekry om ’n bietjie druk op te bou.
Al dié goeie werk is in die laaste 40 minute voor die teepouse ongedaan gemaak met die Indiese eindkolwers wat probeer het om blitskrieket te speel. Umesh Yadav het elk van sy eerste vier balle wat hy trotseer het, vir ses geslaan. En almal van die boulwerk van Linde af. Hy het met 31 van 10 balle geëindig voor hy een van Linde se vier slagoffers was.
Die debutant het met ’n ontleding van 31-2-133-4 van die veld gestap.
Piedt het nogmaals ’n teleurstellende boulvertoning gelewer en hy het geen antwoord vir die Indiese regshandige kolwers gehad nie. Hy het met 1/101 van 18 boulbeurte geëindig.
Die marteling in die veld het uiteindelik net voor die teepouse tot ’n einde gekom vir die Proteas, maar dit was amper nóg erger met die kolf.
Mohammed Shami se eerste bal het vir vier loslopies gegaan, maar hy het dit opgevolg met ’n bal wat terug beweeg het van die naat af en Dean Elgar se handskoen getref het op pad na die paaltjiewagter, Wriddhiman Saha.
Toe Quinton de Kock ook handskoen bygekry het in die tweede beurt van Umesh Yadav, was dit 8/2 met twee van die Proteas se beste kolwers terug in die paviljoen.
Faf du Plessis en die jongeling Zubayr Hamza gaan Maandagoggend moet wal gooi.
Meer oor: Krieket | Indië | Ranchi | Proteas | Derde Toets
HOOGTEPUNTE: Indië t. Suid-Afrika (9/2)
Proteas sluk bitter pil ná Rabada se kookwater-skof